Orgaanskenkertjie red vreemdeling se leweFoto: Pixabay.com Deur Tanya Venter My sussie, Michelle Vermaak (27), is blind en sy hoor deur middel van ŉ kogleêre inplanting. Sy ly ook aan kroniese nierversaking en het tuis dialise ontvang. Ons familie is deur ŉ baie moeilike tyd die afgelope paar maande. In April is my pa oorlede aan leukemie. Hy het in Australië gewoon, so dit was regtig moeilik vir my en my sussie. In Mei het Michelle ŉ soort stuipeaanval gekry en was baie ernstig siek. Haar bene was dik geswel en haar bloeddruk gevaarlik hoog. Al haar bloedtellings was deurmekaar. Ek en my ma het gevrees vir die ergste. Maandagmiddag net ná 17:00 het ons die nuus gekry dat Michelle dringend hospitaal toe moet gaan. Daar was ŉ geskikte nier! Sy het toe dieselfde aand 20:00 ŉ nieroorplanting gekry. Alles het goed verloop. Sy is steeds in die hoësorgeenheid, maar sterk baie goed aan en die nier werk so mooi! Die dokters is tevrede met haar vordering. Ons het nooit gedink sy gaan ŉ skenker kry nie. Sy is baie klein en die dokters het gesê sy sal ŉ kind se niertjie moet kry. Ons besef dat daar ŉ gesin is wat hul kind Maandag verloor het. Dit is so hartseer. My ma het ook al ŉ kind verloor. My boetie is vyf jaar terug oorlede – dis hartverskeurend om ŉ kind so af te staan. Ons ken nie die omstandighede van die skenker se familie nie. Ons gaan ook nie maak asof ons enigsins hul pyn verstaan nie, want elkeen se situasie is anders. Ons wil net ons simpatie aan hulle betoon vir hul verlies en ook ons ongelooflike dankbaarheid vir die groot geskenk wat Michelle ontvang het. Baie, baie, baie dankie vir die groot geskenk. Michelle se lewe is reeds so beperk deur haar blindheid en gehoorverlies. Die dialise en beperkte dieet het haar lewe net meer beperk. Nou het sy meer vryheid. Dit was so ŉ wonderlike geskenk! Michelle is so ŉ inspirasie vir elkeen van ons. Sy het nooit negatief geraak nie, en so getrou haar dieet gevolg en haar pille gedrink. Sy het altyd bly glo sy gaan ŉ nier kry. Sy was so opgewonde Maandagaand. Glad nie bang vir die operasie nie, net bly oor haar nuwe nier! Baie dankie aan die skenker se familie. Ons prys ook ons hemelse Vader vir hierdie groot geskenk! Besoek die orgaanskenkerswebwerf en sluit gerus vandag nog as ŉ orgaanskenker aan.